Wednesday, August 3, 2011
NAIMULA A KAYO, NAREGGET TI LGU A MANGMONMONITOR TI PANNAKATARIPATODA
Cabugao, Ilocos Sur – Maparegta dagiti maseknan nga umili ken pannakabagi ti nadumaduma nga Ahensia ken opisina a nakigamulo iti panagmula ti kayo nga indauluan ni Mayor Ediboy S. Cobangbang, Jr. iti aglawlaw ti Magarang Springs ti Barangay Cacadiran, Cabugao, Ilocos Sur idi Hulio 2, 2011.
Segun ken ni Mr. Edgar S. Balangatan, MENRO-Designate, addan sangapulo ket siam (19) a dadaulo ti grupo ti nagmula ken nakiraman ti grupo ti 4-H Club ken Barangay Nutrition Scholars a nangawat kadagiti seedlings nga naggapu iti Gobierno Munisipal malaksid iti inted ti Tanim Kalikasan, Inc.
Innayonna pay nga addan 7,307 aminen ti seedlings a naiwaras ken naimula babaen ti LGU ket dagitoy ti Narra, Mahogany, Papaya ken Tecoma ken kaaduan a nakaibunonganna iti sangapulo ket dua (12) a barangays a no sadino a dagitoy ket disso ti potensial a pagmulaan ken nagmula kadagiti naited a seedlings.
Mangnamnama ni MENRO a babaen iti agtultuloy a pannakamonitor ken pannakaiwardas ti panangbiag ken panangpatan-ay kadagitoy a seedlings, addanto met dakkel a maikontribusionna iti pannakapalangto iti kabakiran ken aglawlaw iti masakbayan nga aldaw.
Iti sabali a bangir, aktibo met dagiti pannakabagi ti Ahensia ti DENR, DAR, ken DA. Irepresentaran dagitoy da Forester Sonido ti DENR, Engr. Constante Raras ti DAR ken MENRO Edgar S. Balangatan ti DA. Panagiwaras ti seedlings kadagiti Nakikammayet nga agmula iti masakupan dagiti watersdheds ken pribado nga agkalkalaegan a lote ti kangrunaan nga aktibidadesda.
Iti bulan ti Hulio ken Agosto 2011, nakaitedda ti 3,000 a Mahogany Seedlings ken 2,850 a mango seedlings iti Barangay Carusipan, 722 a mango seedlings iti Barangay Cacadiran, 6,000 a Mahogany Seedlings ken 4,142 a mango seedlings iti Barangay Maradodon ken 5,337 a mango seedlings iti Barangay Catucdaan.
“Maiduma a talaga no mismo a ti Gobierno Munisipal ken Ahensia a maseknan ti agdadanggay a mangilungalong ti panagmula ti kayo: agballigi!” innayon pay ni MENRO Edgar S. Balangatan ti LGU-Cabugao. # (Insurat, Joed Sajonia)
Posted by Bayan ng Cabugao, Ilocos Sur at 9:08 AM
Subscribe to: Post Comments (Atom)
eng_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn tgl_Latn eng_Latn